Gedagte vir die dag: Hy soek jou hart (Foto: Fadi Xd/Unsplash) Deur Jean Louis du Toit van Resurrection Army Met groot verwondering en verbasing kyk ons terug na die wrede kruisdood van Jesus. Met die uiterste kontras leer die Woord ons dat dit dié belangrikste demonstrasie van liefde is wat die mens ooit beleef het. Die Woord leer ons dat die einde van Sy lewe die begin van ons s’n is, dat Sy dood nou vir ons lewe beteken. Maar hoe werk dit? Jesus praat met Sy dissipels en verduidelik in Johannes 12:24, 25: “Voorwaar, voorwaar Ek sê vir julle, as die koringkorrel nie in die grond val en sterf nie, bly dit alleen; maar as dit sterf, dra dit veel vrug. Wie sy lewe liefhet, sal dit verloor; maar wie sy lewe haat in hierdie wêreld, sal dit bewaar vir die ewige lewe.” Dis ons natuur om vas te kleef aan wie ons is, wat ons bereik het, die naam wat ons vir onsself gemaak het. Ons kleef vas aan dit wat ons ken, die bekende, want die idee om myself en die wêreld te verloën het te doen met die vreemde, die onbekende; die vrees om te verloor. Jesus daag jou uit, Hy roep jou in die onbekende in, wat gaan kos dat jy die ‘EK’ moet neerlê. Die einste ‘ding’ wat jou weerhou om een te raak met Hom, want die ‘EK’ is bevlek met sonde en God kan nie een word met dit wat sondig is nie. Jy moet sterf en nou opstaan in ŉ nuwe lewe in Christus Jesus. Matteus 16:24: “Toe sê Jesus vir sy dissipels: As iemand agter My aan wil kom, moet hy homself verloën en sy kruis opneem en My volg.” Ek sien dit as die toets; die bewys dat jy ernstig is. Dit kos jou iets, ja: alles. Die ironie van die saak is dat jy in werklikheid baie min opgee teenoor dit wat jy ontvang, naamlik die Heilige Gees in jou wat vir jou ŉ ewigheid van glorie inhou. Jou ‘alles’ kan nie opgeweeg word met Sy ‘alles’ nie. Laat vandag toe dat Hy jou hart kan vat en jou ŉ nuwe skepsel maak. Dat Hy jou ŉ hart sal gee wat klop vir Hom.